Marno bang vir trappe ná glyplank-ongelukMarno Muller (5) het reeds merkwaardig herstel. (Foto: Mariska Nanni / Maroela Media) “Die huis was dood en leeg sonder hom. Ek is so dankbaar dat hy by die huis is en alles onthou.” Só het Helga Muller Maandag by haar sussie, Nadia Minnie, se huis in Springs gesê nadat haar seuntjie, Marno (5), Woensdag uit die Netcare Garden City-hospitaal in Johannesburg ontslaan is. Hy het Maandag tussen sy ouboet, Zaydin (7), en niggies en nefies in die huis rondgehardloop, met nuwe speelgoed gespeel en na YouTube-video’s op sy ma se foon gekyk. Die sny op sy kop wat vroeër deur dokters gemaak is, is nog sigbaar tussen sy rooi haartjies wat stadig maar seker weer begin groei. Dit is gedoen as deel van die mediese prosedures om sy breinaktiwiteit te monitor. Daar is ook ŉ rooi bloedvlekkie in sy regterogie en twee merke agter sy nek. Verder lyk dié vegtertjie blakend gesond. Marno was byna ŉ maand lank in dié hospitaal nadat die toutjies van sy baadjie aan die glyplank by sy kleuterskool vasgehaak en dié baadjie hom gewurg het. Hoewel dokters Marno se ouers aanvanklik gewaarsku het dat hul seuntjie waarskynlik breinskade sal hê, het Marno reeds merkwaardig herstel. Marno Muller sterk tans by die huis aan. (Foto: Mariska Nanni / Maroela Media) “Dis ŉ driedubbele wonderwerk,” sê Muller (39). “My geloof is sterk, maar daar was ŉ paar kere dat ek gedink het ons gaan hom verloor. Die dag van die ongeluk moes ek self suurstof ontvang. Ek was buite myself. Ek het net gebid: ‘Here moenie my kind nou al vat nie, nie só nie.’” Muller sê haar grootste vrees was dat Marno nie homself sou wees nie, indien hy wel herstel. “Ek was bang dat hy niks sal onthou nie – dat hy my nie sal onthou nie, ook nie dat Monster Truck sy gunstelingspeelding is nie, en alles vergeet wat hy al geleer het.” Marno Muller (5) by sy ma, Helga. (Foto: Mariska Nanni / Maroela Media) Sy sê sy moet hom wel nou herinner om toilet toe te gaan en hom daarmee help. “Daar is tog trauma” Marno raak soms huilerig, maar wil dan nie sê wat fout is nie. Sy ma sien ook klein goedjies raak wat hy nie meer wil doen nie – soos ŉ “low five” en ŉ “baby five”. Hy gee wel nog ŉ “high five” as ŉ mens jou hand na hom uithou. “Nou en dan sal hy sy hand so op sy keel sit. Asof hy iets onthou. Hy is ook skielik baie bang vir trappe. Ons het trappe by ons woonstel in Brakpan en elke keer as ons daar moet oploop, skree hy ‘nee, Mamma’. So ek dink daar het beslis trauma oorgebly.” Helga vermoed die trappe herinner Marno dalk aan die trappies op die klimraam wat hy tot by die glyplank moes klim. Dit gaan goed met Marno Muller nadat hy Woensdag uit die hospitaal ontslaan is. (Foto: Verskaf) Hy moet nou vir die volgende paar maande arbeids-, spraak- en fisioterapie ontvang. Hy sal ses sessies ŉ week moet ontvang. Muller het nie in dié stadium ŉ voertuig nie en leen haar verloofde se motor om Marno na sy afsprake te vervoer. Muller sê sy besef sy sal Marno later weer in ŉ kleuterskool moet sit, maar dat sy in dié stadium nog te bang is. Sy gaan hom ook nie weer in die Athlone Junior Acadamy sit waar die voorval plaasgevind het nie, hoewel sy nou daarby berus dat dit wel ŉ fratsongeluk was. Sy kon egter nog nie self na die beeldmateriaal kyk wat op daardie dag geneem is nie. “Ek sal nie kan kyk hoe my kind daar lê en ek weet hy is besig om te wurg nie. Ek het ook al die hospitaalfoto’s op my foon nou na ŉ ander album geskuif, want ek kan dit nie heeltyd sien nie.” Muller het ook alle toutjies uit haar eie klere en dié van haar kinders verwyder. “ŉ Mens sou nooit kon dink só iets sal jou kind oorkom nie.” Marno Muller (5) by sy ma, Helga. (Foto: Verskaf) Muller sê sy is uiters dankbaar vir die groot aantal mense wat hul harte vir Marno en hul gesin oopgemaak het en al die skenkings wat reeds ingekom het. In winkelsentrums kom selfs vreemdelinge nou na hulle toe om vir Marno hallo te sê. Marno se mediese rekeninge beloop steeds derduisende rande en sy behandeling in die volgende paar maande gaan die gesin ook baie geld uit die sak jaag – geld wat hulle nie in dié stadium het nie.